Brøndbys midterforsvarer Benedikt Röcker roser holdindsatsen efter sejren over AaB, som han mener, var stærkeste modstander hidtil i sæsonen.

Brøndby hentede en vigtig 1-0-sejr i topkampen mod AaB søndag eftermiddag.

De blå-gules tyske midtstopper Benedikt Röcker roser holdindsatsen mod det, han mener, var stærkeste modstander i sæsonen.

- Jeg har en rigtig god følelse lige nu, for det var en vigtig kamp og tre vigtige point. Det var en rigtig hård kamp, men vi stod sammen som et hold. Vi ydede en rigtig holdindsats, som viser, hvad det betyder at være et hold. Vi er meget stærke som hold, siger Röcker til klubbens hjemmeside.

- AaB skal også have ros. De gjorde det godt, og jeg synes, de har været vores stærkeste modstander i denne sæson. Der var chancer i begge ender, men vi bør selvfølgelig lukke kampen til 2-0 på en af vores store chancer i anden halvleg.

Brøndby generobrede førstepladsen med sejren.